钦定古今图书集成/方舆汇编/边裔典/第095卷 > 《李云南征蛮诗》〈并序〉高适
## 钦定古今图书集成/方舆汇编/边裔典/第095卷 > 《李云南征蛮诗》〈并序〉高适

天宝十一载，有诏伐西南夷，右相杨公兼节制之寄，乃奏“《前云南太守李宓》涉海自交阯击之。道路险艰，往复数万里，盖百王所未通也。十二载四月，至于长安，君子是以知庙堂使能，而李公效节，适忝斯人之旧，因赋是诗。”

圣人赫斯怒，诏伐西南戎。肃穆庙堂上，深沈节制雄。
遂令感激士，得建非常功。料死不料敌，顾恩宁顾终。
鼓行天海外，转战蛮夷中。梯𪩘近高鸟，穿林经毒虫。
鬼门无归客，北户多南风。蜂虿隔万里，云雷随九攻。
长驱大浪破，急击群山空。饷道忽已远，悬军垂欲穷。
精诚动白日，愤薄连苍穹。野食掘田鼠，晡餐兼僰僮。
收兵列亭堠，拓地弥西东。临事耻苟免，履危能饬躬。
将星独照耀，边色何溟濛。泸水夜可涉，交州今始通。
归来长安道，召见甘泉宫。廉蔺若未死，孙吴知暗同。
相逢论意气，慷慨谢深衷。